Det er et bittersødt farvel til borgmesterposten, for Thomas Kastrup-Larsen glæder sig også til at arbejde mindre og prioritere sig selv.

Thomas Kastrup-Larsen har i ni år siddet som borgmester for Aalborg Kommune, men den æra sluttede onsdag. Her havde han nemlig sin sidste officielle arbejdsdag - og trækker sig nu helt fra politik. Nu venter et job som direktør for UCN Erhverv. TV2 Nord møder ham i hans have i Aalborg onsdag aften, for det er planen, at der fremover skal være mere tid til at passe den. Thomas, blev der på din sidste dag fældet en tåre? - Ja, det blev der i dag og i går hvor jeg sagde farvel til det meste af personalet. Det har været nogle bevægende dage at sige farvel, men det har også været godt, for jeg er kommet ud af borgmesterkontoret på en god måde, sagde han. En ny Thomas dukker frem Thomas Kastrup-Larsens karriere som borgmester for Danmarks tredjestørste kommune begyndte i november 2013. Her overtog han ved kommunalvalget tronen efter Henning G. Jensen, hvor han fik dobbelt så mange personlige stemmer som den tidligere borgmester, der havde siddet i 16 år. Og i flere år havde Kastrup-Larsen medvind i stemmetallene. Det toppede i 2017 med knap 30.000 personlige stemmer og et absolut flertal til Socialdemokratiet i Aalborg. I morgen er det officielt slut, efter du har været politiker i cirka 30 år. Hvad er det så for en Thomas Kastrup-Larsen, der kommer frem? - Det er Thomas, som brænder for at løbe, som brænder for at skabe noget. Det er Thomas, som elsker uddannelsesbyen Aalborg , og så er det også ham, som er en smule genert en gang imellem. - Og han går meget op i drivhus og dyrker chili, forklarer han. Den nu tidligere borgmester vil ikke fortælle, hvilken af de to nye borgmesterkandidater, han personligt peger på. I stedet kommer han med et klassisk politikersvar. - Det bliver den, som medlemmerne peger på. Og vi har to dygtige kandidater. Jeg er sikker på, at den der vinder, kommer til at gøre en fremragende figur for Aalborg. Arbejdede for meget Selvom Thomas Kastrup-Larsen nu skal begynde i et andet arbejde, regner han ikke med, at det kommer til at fylde lige så meget som borgmesterposten. I hvert fald siger han om sin tid som borgmester: - Jeg fortryder jeg ikke har prioriteret mig selv lidt mere. Jeg har arbejdet rigtig meget; 70-75 timer nogle uger. Man skal huske, der skal være oplevelser til mennesket bag politikeren. Og det synes jeg, jeg har betalt regningen for. Se hele interviewet øverst i artiklen. Ellers kan du herunder se et portræt af borgmesteren.